**השם יקום דמו** (לרוב בראשי תיבות: **הי"ד**) הוא נוסח בקשה יהודי שמופיע כתוספת לאחר שמו של נפטר שנהרג על ידי גויים בגלל היותו יהודי. הבקשה היא מאלוהים שיבצע נקמה במי שהביאו להריגתו. רבים נוהגים לצרף את הביטוי לאחר שמו של חלל צה"ל ושל חללי טרור וכן של יתר חללי מערכות ישראל.

הכיתוב "הי"ד" במרכז המצבה של הרב שלמה זלמן צורף, נפגע פעולת האיבה הראשון ברשימת הקורבנות שלפני קום מדינת ישראל.

מקור הביטוי
-----------

בתפילות ובמזמורים שונים ישנה ציפייה ובקשה שהשם ינקום מהעמים שפגעו בישראל, לדוגמה בתהילים "אֵל נְקָמוֹת ה', אֵל נְקָמוֹת הוֹפִיעַ. הִנָּשֵׂא שֹׁפֵט הָאָרֶץ, הָשֵׁב גְּמוּל עַל גֵּאִים". בנוסח התפילה אב הרחמים הנאמר אצל יהודי אשכנז מופיעה הבקשה מה’ על הנקמה כשהיא מסתמכת על מספר פסוקים במקרא:

> 
> וְיִנְקֹם בְּיָמֵינוּ לְעֵינֵינוּ נִקְמַת דַּם עֲבָדָיו הַשָּׁפוּךְ. כַּכָּתוּב בְּתוֹרַת מֹשֶׁה אִישׁ הָאֱלֹהִים. הַרְנִינוּ גוֹיִם עַמּוֹ כִּי דַם עֲבָדָיו יִקֹּם וְנָקָם יָשִׁיב לְצָרָיו וְכִפֶּר אַדְמָתוֹ עַמּוֹ: וְעַל יְדֵי עֲבָדֶיךָ הַנְּבִיאִים כָּתוּב לֵאמֹר. וְנִקֵּיתִי דָּמָם לֹא נִקֵּיתִי וַה' שֹׁכֵן בְּצִיּוֹן: וּבְכִתְבֵי הַקֹּדֶשׁ נֶאֱמַר לָמָּה יֹאמְרוּ הַגּוֹיִם אַיֵּה אֱלֹהֵיהֶם, יִוָּדַע בַּגּוֹיִם לְעֵינֵינוּ נִקְמַת דַּם עֲבָדֶיךָ הַשָּׁפוּךְ: וְאוֹמֵר, כִּי דוֹרֵשׁ דָּמִים אוֹתָם זָכָר לא שָׁכַח צַעֲקַת עֲנָוִים: וְאוֹמֵר, יָדִין בַּגּוֹיִם מָלֵא גְוִיּוֹת מָחַץ רֹאשׁ עַל אֶרֶץ רַבָּה. מִנַּחַל בַּדֶּרֶךְ יִשְׁתֶּה עַל כֵּן יָרִים רֹאשׁ:
> 
> 
> 
> 

לדעת הרב שמואל פנחס גלברד תפילה זו היא המקור לביטוי "השם יקום דמו". התפילה שאלוקים יקום את דם הנהרגים מצויה גם בנוסחי תפילה נוספים, כגון תפילת יזכור לקרבנות השואה.

השימוש בביטוי
-------------

לוח זיכרון לנרצחים בפיגוע במסעדת סבארו. בתחתית הלוח הכיתוב: "הי"ד"
הביטוי נעשה שגור החל מראשית תקופת האחרונים. נעשה בו שימוש בהנצחה על מצבות והקדשות, וכן בלשון המדוברת והכתובה.

רבי אהרן ברכיה ממודנה בספרו הקבלי מעבר יבק כותב שיש תועלת לנשמת ההרוג מכך שאומרים עליו "השם יקום דמו": "ועושים לנהרג נחת רוח כשמזכירים אותו לומר השם יקום דמו."

הרב שלמה גורן הסיק שניתן להשתמש בביטוי גם לגבי חלל צה"ל שנהרג בשוגג מאש כוחותינו, כיון שגם הוא קורבן של המלחמה.

לוח זיכרון לטייסים באנדרטת הטייסים בגן העצמאות בתל אביב. הכיתוב "הי"ד" מופיע לאחר שמו של כל טייס.
הביטוי "הי"ד" מופיע בספרים שנדפסו כבר בראשית תקופת האחרונים בראשי תיבות, דבר המעיד על היותו כבר אז ביטוי שגור ומוכר.

ראו גם
------

* הרוגי מלכות אין כל בריה יכולה לעמוד במחיצתן
* הנקמה ביהדות

קישורים חיצוניים
----------------

| מיזמי קרן ויקימדיה |
| --- |
| ויקימילון ערך מילוני בוויקימילון: **הי"ד** |

* השם יקום דמו, באתר האקדמיה ללשון העברית

הערות שוליים
------------

1. ↑  תהילים, צ"ד, א'–ב'
2. ↑  בסידורים רבים נשמטו מילים אלו או אחת מהן, בהשפעת הצנזורה הנוצרית.
3. ↑  ספר דברים, פרק ל"ב, פסוק מ"ג
4. ↑  ספר יואל, פרק ד', פסוק כ"א
5. ↑  ספר תהלים, פרק ע"ט, פסוק י'
6. ↑  ספר תהלים, פרק ט', פסוק י"ג
7. ↑  ספר תהלים, פרק ק"י, פסוקים ו'–ז'
8. ↑  הרב שמואל פנחס גלברד, השם יקום דמו, באתר "מורשת"
9. ↑  ראו למשל בשו"ת בית יוסף לרבי יוסף קארו, דיני גוי מסיח לפי תומו סימן ד: "באו עליהם אויבים והרגום הי"ד"
10. ↑  מאמר שפת אמת פרק י
11. ↑  שו"ת משיב מלחמה, חלק ג סימן ב
12. ↑  ראו בחתימה המובאת בשו"ת מהרש"ל סימן כ: "אברהם ב"ר יעקב שליט יצחק בן הקדוש ר' משה הי"ד יצחק בן הקדוש ר' יוסף הי"ד ז"ל". קישור לציטוט בספר, נדפס בשנת ה'של"ה, באתר היברובוקס. וכן בשו"ת מהרש"ך, חלק ב סימן קנג, כתב: "וידענו נאמנה כי זה האיש משה ג'יקליל בזמן שנתעלם ונאבד, נתלוה עמו החכם הה"ר אברהם בארקיי הי"ד". קישור לציטוט התשובה, באתר היברובוקס. הספר נדפס בשנת ה'שמ"ו.